હિમાલયની ગોદમાં વસેલ ગોવિંદ લામાની કાસરદેવી મુકામે આવેલ બૌદ્ધ મોનેસ્ટ્રી તથા યોગી કૃષ્ણપ્રેમના મિરતોલા આશ્રમ જવાનું મારું જીવન સ્વપ્ન હતું. કારણ હતું એ બંને આશ્રમોના સ્થાપકોના જીવન તથા કવન પ્રત્યેનું મારું ખેંચાણ. મારી આ અભિલાષા આ ઉનાળામાં પૂર્ણ થઈ. ભીમતાલથી અલમોડા થઈને કુમાઉ અને ત્યાંથીયે ઉપર ચકોડીના રસ્તે કાસરદેવીનો મઠ આવેલો છે. અને કાસરદેવીથીયે ઘણી ઊંચાઈ પર બિંદસરના રસ્તે મિરતોલા આશ્રમ. આ બંને આશ્રમોના વિદેશી સ્થાપકો પોતાનું વતન ત્યજીને અહીં હિમાલયની ગોદમાં આવીને વસ્યા હતા. તથા હિન્દુ તેમજ બૌદ્ધ દર્શનશાસ્ત્ર તેમજ ધર્મના પ્રચારાર્થે તેમણે પોતાનું જીવન સમર્પિત કર્યું હતું.